ജനറേഷൻ ഇസഡ്

1990-കളുടെ പകുതി മുതൽ 2010-കളുടെ തുടക്കം വരെ ജനിച്ചവരെയാണ് ജനറേഷൻ ഇസഡ് അല്ലെങ്കിൽ ജെൻ സി(Gen Z) എന്ന് വിളിക്കുന്നത്.
ഇന്റർനെറ്റും സ്മാർട്ട്ഫോൺ സാങ്കേതികവിദ്യയും സജീവമായ കാലത്ത് വളർന്നുവന്ന ആദ്യ തലമുറ എന്ന നിലയിൽ ഇവരെ 'ഡിജിറ്റൽ നേറ്റീവ്സ്' (Digital Natives) എന്നും വിളിക്കാറുണ്ട്.

പേരിന് പിന്നിൽ
ജനറേഷൻ X (ഏകദേശം 1965 മുതൽ 1980),ജനറേഷൻ Y (1981 മുതൽ 1996) എന്നിവയ്ക്ക് ശേഷം വരുന്ന തലമുറയായതിനാലാണ് ഇതിന് ജനറേഷൻ ഇസഡ് അഥവാ ജെൻ സി എന്ന പേര് ലഭിച്ചത്.

സാങ്കേതികവിദ്യയും സോഷ്യൽ മീഡിയയും
പഴയ തലമുറകളിൽ നിന്ന് വ്യത്യസ്തമായി, ഇന്റർനെറ്റും സ്മാർട്ട്ഫോണുകളും ദൈനംദിന ജീവിതത്തിന്റെ ഭാഗമായ കാലത്താണ് ഇവർ വളർന്നത്. വിവരശേഖരണത്തിനും വിനോദത്തിനുമായി ഇൻസ്റ്റാഗ്രാം, ടിക് ടോക്, യൂട്യൂബ് തുടങ്ങിയ പ്ലാറ്റ്‌ഫോമുകൾ ഇവർ വ്യാപകമായി ഉപയോഗിക്കുന്നു.

വിദ്യാഭ്യാസവും തൊഴിലും
പരമ്പരാഗതമായ തൊഴിൽ രീതികളേക്കാൾ ഉപരിയായി സ്വന്തം താൽപ്പര്യങ്ങൾക്കും (Passion) മാനസിക സംതൃപ്തിക്കും പ്രാധാന്യം നൽകുന്ന ജോലികളാണ് ഇവർ തിരഞ്ഞെടുക്കുന്നത്. ഫ്രീലാൻസിംഗ്, കണ്ടന്റ് ക്രിയേഷൻ തുടങ്ങിയ പുതിയ മേഖലകളിൽ ഇവർ സജീവമാണ്.

സംസ്‌കാരവും ഭാഷാശൈലിയും
ആഗോളതലത്തിൽ സമാനമായ ഒരു സംസ്കാരം ജെൻ സിക്ക് ഇടയിലുണ്ട്. ഇവർ ഉപയോഗിക്കുന്ന സ്ലാംഗ് വാക്കുകൾ (ഉദാഹരണത്തിന്: Rizz, No Cap, Sus) സോഷ്യൽ മീഡിയ വഴി ലോകമെമ്പാടും പ്രചരിക്കുന്നു.
ഭാഷകൾക്ക് അപ്പുറം 'മീമുകൾ' (Memes) വഴിയാണ് ഇവർ ആശയവിനിമയം നടത്തുന്നത്. ജപ്പാനിലെ ഒരു കുട്ടി ചിരിക്കുന്ന അതേ മീം കണ്ടായിരിക്കും ബ്രസീലിലെ കുട്ടിയും ചിരിക്കുന്നത്. ഈ "ഇന്റർനെറ്റ് ഹ്യൂമർ" ഒരു പൊതു സംസ്കാരം ഉണ്ടാക്കി.മുൻപൊക്കെ ഒരു നാട്ടിലെ ട്രെൻഡ് മറ്റൊരു നാട്ടിൽ എത്താൻ വർഷങ്ങൾ എടുക്കുമായിരുന്നു. എന്നാൽ ഇന്ന് അമേരിക്കയിലോ കൊറിയയിലോ ഉള്ള ഒരു പാട്ടോ ഡാൻസോ മിനിറ്റുകൾക്കുള്ളിൽ കേരളത്തിലെ ഒരു ഗ്രാമത്തിലുള്ള കുട്ടിക്ക് ഇൻസ്റ്റാഗ്രാം റീൽസിലൂടെ കാണാം. ഇത് എല്ലാവരെയും ഒരേ കാര്യങ്ങൾ ഇഷ്ടപ്പെടുന്നവരാക്കി മാറ്റുന്നു.